**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL Klaipėdos miesto savivaldybės VIETINĖS RINKLIAVOS UŽ KOMUNALINIŲ ATLIEKŲ SURINKIMĄ IŠ ATLIEKŲ TURĖTOJŲ IR ATLIEKŲ TVARKYMĄ mažinimo“**

**PROJEKTO**

**1. Sprendimo projekto esmė, tikslai ir uždaviniai.**

Savivaldybės tarybos sprendimo projektas parengtas siekiant, kad prognozuojamos 2020 m. būtinosios su komunalinių atliekų tvarkymu susijusios sąnaudos atitiktų planuojamus 2020 m. vietinės rinkliavos už komunalinių atliekų tvarkymą priskaitymus, todėl siekiama sumažinti 10 proc. mokėtinas 2020 m. metinės vietinės rinkliavos už komunalinių atliekų surinkimą iš atliekų turėtojų ir atliekų tvarkymą (toliau – vietinė rinkliava) įmokas.

**2. Projekto rengimo priežastys ir kuo remiantis parengtas sprendimo projektas.**

Vadovaujantis Lietuvos Respublikos Vyriausybės 2013 m. liepos 24 d. nutarimu Nr. 711 „Dėl Vietinės rinkliavos ar kitos įmokos už komunalinių atliekų surinkimą iš atliekų turėtojų ir atliekų tvarkymą dydžio nustatymo taisyklių patvirtinimo“ 21 punktu, vietinės rinkliavos įmokos dydis turi būti toks, kad iš nekilnojamojo turto objektų savininkų arba jų įgaliotų asmenų surinktomis lėšomis būtų apmokėtos visos būtinosios su komunalinių atliekų tvarkymu susijusios sąnaudos.

**3. Kokių rezultatų laukiama.**

2020 m. sumažinta įmoka 10 proc. už komunalinių atliekų surinkimą iš atliekų turėtojų ir atliekų tvarkymą vietinės rinkliavos mokėtojams. Tuo siekiama, kad planuojami priskaitymai atitiktų prognozuojamas būtinąsias sąnaudas.

**4. Sprendimo projekto rengimo metu gauti specialistų vertinimai.**

Projektą derino Dokumentų valdymo, Teisės skyriaus specialistai, Miesto ūkio ir Finansų departamento direktoriai.

**5. Išlaidų sąmatos, skaičiavimai, reikalingi pagrindimai ir paaiškinimai.**

Planuojami 2020 m. vietinės rinkliavos už komunalinių atliekų tvarkymą priskaitymai ~5 285 tūkst. Eur, prognozuojamos būtinosios sąnaudos – 4 650 tūkst. Eur. Mokėtinos metinės vietinės rinkliavos įmokos mažinamos 10 proc. visiems vietinės rinkliavos mokėtojams už visą 2020 m. laikotarpį ir tai sudaro apie 528 tūkst. Eur.

Sukauptas likusias vietinės rinkliavos lėšas siūloma panaudoti komunalinių atliekų tvarkymo infrastruktūros atnaujinimui ar plėtrai:

1. Įdiegti atskirto maisto ir virtuvės atliekų surinkimo sistemą. Šio projekto įgyvendinimo laikotarpis 3 m. 9 mėn., kuriam reikalinga 917,7 tūkst. Eur,
2. Įrengti Klaipėdos regioninio nepavojingų atliekų sąvartyno III sekciją. Statybos darbų kaina 4,3 mln. Eur.

**6. Lėšų poreikis sprendimo įgyvendinimui.**

Papildomas lėšų poreikis sprendimui įgyvendinti nereikalingas. Naudojamos tik vietinės rinkliavos lėšos.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – sumažinta įmoka už komunalinių atliekų surinkimą iš atliekų turėtojų ir atliekų tvarkymą vietinės rinkliavos mokėtojams 2020 m. Neigiamų pasekmių nėra.

Aplinkos kokybės skyriaus vedėja Rasa Jievaitienė